Forslag til RÅDETS FORORDNING (EF) Nr. . . .

af . . .

om ændring af forordning (EF) nr. 1554/95 om fastsættelse af almindelige regler for støtteordningen vedrørende bomuld og om ophævelse af forordning (EØF) nr. 2169/81 (96/C 125/10)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse, særlig punkt 9 i protokol nr. 4 om bomuld, senest ændret ved forordning (EF) nr. 1553/95 (1),

under henvisning til forslag fra Kommissionen, og

ud fra følgende betragtninger:

I artikel 5, stk. 2, andet afsnit, i Rådets forordning (EF) nr. 1554/95 (2) åbnes der bl. a. mulighed for at indgive en støtteansøgning inden indgivelse af ansøgningen om anbringelse under kontrol; udnyttelsen af denne mulighed har givet anledning til konkurrencefordrejning; den bør derfor afskaffes;

i artikel 5, stk. 3, i forordning (EF) nr. 1554/95 fastsættes det bl. a., at støtten kan udbetales forlods fra den 16. oktober efter produktionsårets begyndelse for ikke-egreneret bomuld, der er ankommet til egreneringsvirksomheden; størrelsen af dette forskud, der udgør en vis procentdel af målprisen, fastsættes under hensyntagen til dels den anslåede produktion af ikke-egreneret bomuld, dels støttens forventede størrelse; på denne baggrund varierer størrelsen af forskuddet ikke i produktionsårets løb med verdensmarkedsprisen; et fald i verdensmarkedsprisen, der forårsager en forhøjelse af støtten, forøger derfor forskellen mellem støtten og forskuddet på denne til skade for producenterne; denne situation vil desuden kunne forstyrre handelsforbindelserne mellem producenter og egreneringsvirksomheder; for at råde bod på disse ulemper foreslås det at yde et forskud, der er lig med målprisen nedsat med dels verdensmarkedsprisen, dels et beløb, der fastsættes under hensyntagen til støttens forventede størrelse, idet sidstnævnte beløb dog skal beregnes med en sikkerhedsmargen, der anses for acceptabel -

UDSTEDT FØLGENDE FORORDNING:

Artikel 1

I artikel 5 i forordning (EF) nr. 1554/95 foretages følgende ændringer:

1) Stk. 2, andet afsnit, udgår.

2) Stk. 3 affattes således:

»3. Retten til støtte opnås på det tidspunkt, hvor egreneringen finder sted. Støtten kan dog udbetales forlods fra den 16. oktober efter produktionsårets begyndelse, så snart den ikke-egrenerede bomuld ankommer til egreneringsvirksomheden, såfremt der stilles tilstrækkelig sikkerhed. Forskuddet fastsættes efter proceduren i artikel 11, stk. 1. Forskuddet er lig med målprisen nedsat med verdensmarkedsprisen og med et beløb, der beregnes efter metoden i artikel 6, idet den faktiske produktion dog erstattes med den anslåede produktion af ikke-egreneret bomuld forhøjet med 15 %. Et eventuelt resterende støttebeløb udbetales efter fastsættelsen af den faktiske produktion og under hensyn til eventuelle tilpasninger af støtten i henhold til artikel 2, stk. 3 og 4, i Rådets forordning (EØF) nr. 1964/87 (1), senest ændret ved forordning (EF) nr. 1553/95. Det udbetales inden produktionsårets afslutning.

(1) EFT nr. L 184 af 3. 7. 1987, s. 14.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes for produktionsåret 1996/97.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .

(1) EFT nr. L 148 af 30. 6. 1995, s. 45.

(2) EFT nr. L 148 af 30. 6. 1995, s. 48.